Selv om befolkningen vokser, og regeringen lægger op til en mindre forøgelse af det offentlige forbrug frem mod 2025, skal den offentlige beskæftigelse være »omtrent uændret«.

Det skriver regeringen i sin 2025-plan, hvor den i udgangspunktet nedjusterer forventningen til antallet af offentligt ansatte i forhold til det såkaldte konvergensprogram fra april, hvor regeringen også havde fremskrevet en stribe nøgletal. Konvergensprogrammet er regeringens årlige indberetning til EU-kommissionen, hvor den redegør for, hvordan de offentlige finanser udvikler sig.

I april lagde regeringen op til en stigning i den offentlige beskæftigelse på knap 18.000 fuldtidsbeskæftigede frem mod 2025, bekræfter Finansministeriet. Det regnestykke byggede dog på en præmis om, at det offentlige forbrug efter 2020 på mekanisk vis voksede i takt med den generelle velstandsudvikling og befolkningens størrelse, det såkaldt demografiske træk.